© Надежда Чипева, Капитал

Обществото е подложено на пропагандна агресия, която създава определени нагласи. Убеждава го в правотата на политиката на Владимир Путин и тези нагласи се подкрепят от голямо количество хора. Това заяви бившият премиер Иван Костов пред Нова телевизия.

По думите му и в предишни години на обществото са втълпява "гигантски лъжи", които така могат да го травмират, че то да не допусне нищо друго за истина. Според него сега лъжата била, че Запада е агресор срещу Русия.

"Това не е така. Русия подържа войски на територията на Грузия, завладяла е част от Молдова, има войски в източна Украйна, както и в Армения. Русия нарушава границите. Санкциите срещу тях са ответна мярка", допълни Костов.

Той даде за пример себе си като част от тази пропаганда, като припомни, че на обществото е било втълпено, че е собственик на половин България. "А аз един пирон не съм взел от приватизацията", уточни бившият премиер.

Ще спечели ли Кремъл от институционалната криза

Според Костов разразилият се конфликт в последните месеци между президентството и парламента може да изиграе лоша шега на България преди председателството на Съвета на Европейския съюз. По думите му това е най-нежеланото нещо и трябва да внимаваме много, тъй като всички водещи европейски политици ще наблюдават внимателно какво се случва.

"Ако институционална криза се разрасне, ще докажем тезата на Кремъл, че България не е за ЕС, а че е част от руския свят. На конфликта може да се гледа и като опит за дискредитиране на страната. Виждат се интересите на Кремъл, който е в конфликт с Европейския съюз и се отбранява като се опита да го разбие", добави Костов.

Държавата и "Емко"

Бившият премиер посочи кой според него е най-тежкият проблем на Европа - заграбването на собствеността. Той побърза да го обвърже със случващото се в българския оръжеен бизнес и скандала около военния завод "Емко". Неговият лиценз за продажба на оръжия беше отнет, за да се извърши проверка във фирмата, а договорите му бяха прехвърлени на държавното предприятие "Дунарит".

"В медиите беше посочено, че това се прави в полза на олигархичен кръг. В България елиминирането на стария собственик за сметка на новия често става с помощта на прокуратурата и държавата, а това е недопустимо", каза още Иван Костов.

Според него точно заради такива примери страната все още не е в Шенген и еврозоната. "Ако си мислят, че това не се вижда в Европа, много се лъжат", уточни бившият министър-председател.

Роднински назначения

Костов допълни, че скандалът с роднинските назначения е малко преекспониран, тъй като това го има навсякъде. Той даде за пример и президентската институция, като посочи съветниците на Румен Радев, които били "негови близки и познати от военната му кариера".

"Докато бях премиер имах 28 живи братовчеди. Нито един от тях не ме е търсил", заяви Костов.